[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 10.4.2007

COM(2007) 176 τελικό

2007/0060 (ACC)

2007/0061 (ACC)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη σύναψη συμφωνιών υπό μορφή συμφωνηθέντων πρακτικών μεταξύ της Ευρωπαϊκής Κοινότητας και της Ομοσπονδιακής Δημοκρατίας της Βραζιλίας και μεταξύ της Ευρωπαϊκής Κοινότητας και του Βασιλείου της Ταϊλάνδης για την τροποποίηση των παραχωρήσεων όσον αφορά τα κρέατα πουλερικών, δυνάμει του άρθρου XXVIII της Γενικής Συμφωνίας Δασμών και Εμπορίου του 1994 (ΓΣΔΕ του 1994)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την εφαρμογή των συμφωνιών που συνήφθησαν από την Ευρωπαϊκή Κοινότητα μετά τη διεξαγωγή διαπραγματεύσεων δυνάμει του άρθρου XXVIII της ΓΣΔΕ του 1994, και για την τροποποίηση και συμπλήρωση του παραρτήματος I του κανονισμού (ΕΟΚ) αριθ. 2658/87 περί της δασμολογικής και στατιστικής ονοματολογίας και του κοινού δασμολογίου

(υποβληθείσες από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στις 5 Μαΐου 2006, το Συμβούλιο εξουσιοδότησε την Επιτροπή να ξεκινήσει διαπραγματεύσεις βάσει του άρθρου XXVIII της ΓΣΔΕ του 1994 (πρόταση COM 8114/06, WTO 63 AGRI 123) με σκοπό την τροποποίηση των παγιοποιημένων δασμών επί τριών προϊόντων κρέατος πουλερικών που προβλέπονται στον πίνακα CXL της ΕΚ που προσαρτάται στη ΓΣΔΕ του 1994.

2. Η Επιτροπή γνωστοποίησε στον Παγκόσμιο Οργανισμό Εμπορίου την πρόθεσή της να τροποποιήσει τις παραχωρήσεις όσον αφορά τα αλατισμένα κρέατα πουλερικών της διάκρισης 0210 99 39 και να επεκτείνει τις σχετικές διαπραγματεύσεις στο ψημένο κρέας κοτόπουλου της διάκρισης 1602 32 19 και στα παρασκευάσματα κρέατος γαλοπούλας της διάκρισης 1602 31 της συνδυασμένης ονοματολογίας.

3. Η Επιτροπή διεξήγαγε τις διαπραγματεύσεις σε διαβούλευση με την επιτροπή που συστάθηκε βάσει του άρθρου 133 της συνθήκης και στο πλαίσιο των διαπραγματευτικών οδηγιών που εκδόθηκαν από το Συμβούλιο.

4. Η Επιτροπή διεξήγαγε διαπραγματεύσεις με την Ομοσπονδιακή Δημοκρατία της Βραζιλίας, ως κύριου προμηθευτή προϊόντων υπαγόμενων στους κωδικούς ΕΣ 0210 99 39 (αλατισμένα κρέατα πουλερικών) και 1602 31 (παρασκευάσματα κρέατος γαλοπούλας) και σημαντικού προμηθευτή προϊόντων υπαγόμενων στον κωδικό ΕΣ 1602 32 19 (ψημένο κρέας κοτόπουλου), και με το Βασίλειο της Ταϊλάνδης, ως σημαντικού προμηθευτή προϊόντων υπαγόμενων στον κωδικό ΕΣ 0210 99 39 (αλατισμένα κρέατα πουλερικών) και κύριου προμηθευτή προϊόντων υπαγόμενων στον κωδικό ΕΣ 1602 32 19 (ψημένο κρέας κοτόπουλου).

5. Οι διαπραγματεύσεις κατέληξαν σε συμφωνίες υπό μορφή συμφωνηθέντων πρακτικών με το Βασίλειο της Ταϊλάνδης στις 23 Νοεμβρίου 2006 και με την Ομοσπονδιακή Δημοκρατία της Βραζιλίας στις 6 Δεκεμβρίου 2006.

6. Με την παρούσα πρόταση καλείται το Συμβούλιο να εγκρίνει την απόφαση σχετικά με τη σύναψη των συμφωνιών υπό μορφή συμφωνηθέντων πρακτικών.

7. Μετά την έγκριση της απόφασης αυτής, το Συμβούλιο καλείται να εγκρίνει την πρόταση κανονισμού του Συμβουλίου σχετικά με την εφαρμογή των συναφθεισών συμφωνιών.

2007/0060 (ACC)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη σύναψη συμφωνιών υπό μορφή συμφωνηθέντων πρακτικών μεταξύ της Ευρωπαϊκής Κοινότητας και της Ομοσπονδιακής Δημοκρατίας της Βραζιλίας και μεταξύ της Ευρωπαϊκής Κοινότητας και του Βασιλείου της Ταϊλάνδης για την τροποποίηση των παραχωρήσεων όσον αφορά τα κρέατα πουλερικών, δυνάμει του άρθρου XXVIII της Γενικής Συμφωνίας Δασμών και Εμπορίου του 1994 (ΓΣΔΕ του 1994)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300 παράγραφος 2 πρώτο εδάφιο πρώτη φράση,

την πρόταση της Επιτροπής[1],

Εκτιμώντας τα ακόλουθα:

(1) Στις 5 Μαΐου 2006, το Συμβούλιο εξουσιοδότησε την Επιτροπή να ξεκινήσει διαπραγματεύσεις δυνάμει του άρθρου XXVIII της ΓΣΔΕ του 1994 με σκοπό την τροποποίηση των παγιοποιημένων δασμών επί τριών προϊόντων κρέατος πουλερικών που προβλέπονται στον πίνακα CXL της ΕΚ που προσαρτάται στη ΓΣΔΕ του 1994. Η Επιτροπή γνωστοποίησε στον Παγκόσμιο Οργανισμό Εμπορίου την πρόθεσή της να τροποποιήσει τις παραχωρήσεις όσον αφορά τα αλατισμένα κρέατα πουλερικών της διάκρισης 0210 99 39 και να επεκτείνει τις σχετικές διαπραγματεύσεις στο ψημένο κρέας κοτόπουλου της διάκρισης 1602 32 19 και στα παρασκευάσματα κρέατος γαλοπούλας της διάκρισης 1602 31 της συνδυασμένης ονοματολογίας.

(2) Η Επιτροπή διεξήγαγε τις διαπραγματεύσεις σε διαβούλευση με την επιτροπή που συστάθηκε βάσει του άρθρου 133 της συνθήκης και στο πλαίσιο των διαπραγματευτικών οδηγιών που εκδόθηκαν από το Συμβούλιο.

(3) Η Επιτροπή κατέληξε σε συμφωνίες, υπό μορφή συμφωνηθέντων πρακτικών, στις 6 Δεκεμβρίου 2006 με την Ομοσπονδιακή Δημοκρατία της Βραζιλίας, ως κύριου προμηθευτή προϊόντων υπαγόμενων στους κωδικούς ΕΣ 0210 99 39 και 1602 31 και σημαντικού προμηθευτή προϊόντων υπαγόμενων στον κωδικό ΕΣ 1602 32 19, και στις 23 Νοεμβρίου 2006 με το Βασίλειο της Ταϊλάνδης, ως σημαντικού προμηθευτή προϊόντων υπαγόμενων στον κωδικό ΕΣ 0210 99 39 και κύριου προμηθευτή προϊόντων υπαγόμενων στον κωδικό ΕΣ 1602 32 19. Οι συμφωνίες αυτές θα πρέπει συνεπώς να εγκριθούν,

ΑΠΟΦΑΣΙΖΕΙ:

Άρθρο 1

Εγκρίνονται, εξ ονόματος της Κοινότητας, οι συμφωνίες υπό μορφή συμφωνηθέντων πρακτικών μεταξύ της Ευρωπαϊκής Κοινότητας και της Ομοσπονδιακής Δημοκρατίας της Βραζιλίας και μεταξύ της Ευρωπαϊκής Κοινότητας και του Βασιλείου της Ταϊλάνδης, δυνάμει του άρθρου XXVIII της ΓΣΔΕ του 1994, για την τροποποίηση των παραχωρήσεων όσον αφορά τα προϊόντα κρέατος πουλερικών που υπάγονται στους κωδικούς ΕΣ 0210 99 39 (αλατισμένα κρέατα πουλερικών), 1602 31 (παρασκευάσματα κρέατος γαλοπούλας) και 1602 32 19 (ψημένο κρέας κοτόπουλου), οι οποίες προβλέπονται στον πίνακα CXL της ΕΚ που προσαρτάται στη ΓΣΔΕ του 1994.

Τα κείμενα των συμφωνιών επισυνάπτονται στην παρούσα απόφαση.

Άρθρο 2

Η Επιτροπή εκδίδει τους λεπτομερείς κανόνες εφαρμογής των συμφωνιών σύμφωνα με τη διαδικασία που προβλέπεται στο άρθρο 3 παράγραφος 2 της παρούσας απόφασης.

Άρθρο 3

Για τη διαχείριση των δασμολογικών ποσοστώσεων η Επιτροπή επικουρείται από την επιτροπή διαχείρισης κρέατος πουλερικών και αυγών.

Όταν γίνεται αναφορά στο παρόν άρθρο, εφαρμόζονται τα άρθρα 4 και 7 της απόφασης 1999/468/ΕΚ.

Το διάστημα που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε ένα μήνα.

Άρθρο 4

Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν τις συμφωνίες δεσμεύοντας την Κοινότητα[2].

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

A. Συμφωνηθέντα πρακτικά μεταξύ της Ευρωπαϊκής Κοινότητας και της Ομοσπονδιακής Δημοκρατίας της Βραζιλίας

Διαπραγματεύσεις δυνάμει του άρθρου XXVIII της ΓΣΔΕ του 1994 για την τροποποίηση των παραχωρήσεων που προβλέπονται για τα πουλερικά στον πίνακα CXL της ΕΚ που προσαρτάται στη ΓΣΔΕ του 1994.

Στο πλαίσιο των διαπραγματεύσεων μεταξύ της Ευρωπαϊκής Κοινότητας (στο εξής 'ΕΚ') και της Ομοσπονδιακής Δημοκρατίας της Βραζιλίας (στο εξής 'Βραζιλία') δυνάμει του άρθρου XXVIII της ΓΣΔΕ του 1994 για την τροποποίηση των παραχωρήσεων που προβλέπονται για τα πουλερικά στον πίνακα CXL της ΕΚ που προσαρτάται στη Γενική Συμφωνία Δασμών και Εμπορίου του 1994 (ΓΣΔΕ του 1994), οι αντιπροσωπείες της Επιτροπής των Ευρωπαϊκών Κοινοτήτων και της Βραζιλίας κατέληξαν στη συμφωνία που συνοψίζεται κατωτέρω.

Οι αντιπροσωπείες της Επιτροπής των Ευρωπαϊκών Κοινοτήτων και της Βραζιλίας θα υποβάλουν τη συμφωνία αυτή για έγκριση στις αντίστοιχες αρχές τους.

1. Παγιοποιημένοι δασμοί : ο παγιοποιημένος δασμός για τα προϊόντα που υπάγονται στους κωδικούς 0210 90 20 (νυν 0210 99 39), 1602 31 και 1602 32 19 ανέρχεται σε €1 300/τόνο, €1 024/τόνο και €1 024/τόνο αντιστοίχως.

2. Δασμολογικές ποσοστώσεις : η ΕΚ θα ανοίξει τις ακόλουθες ετήσιες δασμολογικές ποσοστώσεις:

α) για τα προϊόντα που υπάγονται στον κωδικό 0210 90 20 ("αλατισμένα"), ποσόστωση 264 245 τόνων, εκ των οποίων 170 807 τόνοι θα παραχωρηθούν στη Βραζιλία. Εντός της ποσόστωσης θα εφαρμόζεται δασμολογικός συντελεστής 15,4% κατ'αξία·

β) για τα προϊόντα που υπάγονται στον κωδικό 1602 31 ("γαλοπούλα"), ποσόστωση 103 896 τόνων, εκ των οποίων 92 300 τόνοι θα παραχωρηθούν στη Βραζιλία. Εντός της ποσόστωσης θα εφαρμόζεται δασμολογικός συντελεστής 8,5% κατ'αξία·

γ) για τα προϊόντα που υπάγονται στον κωδικό 1602 32 19 ("ψημένα"), ποσόστωση 250 953 τόνων, εκ των οποίων 79 477 τόνοι θα παραχωρηθούν στη Βραζιλία. Εντός της ποσόστωσης θα εφαρμόζεται δασμολογικός συντελεστής 8% κατ'αξία.

3. Οι εισαγωγές στα πλαίσια των δασμολογικών ποσοστώσεων που αναφέρονται στην παράγραφο 2 θα πραγματοποιούνται βάσει των πιστοποιητικών καταγωγής που θα εκδίδουν, χωρίς διακρίσεις, οι αρμόδιες αρχές της Βραζιλίας.

4. Οι παραχωρήσεις που προβλέπονται στην παρούσα συμφωνία θα υπόκεινται στους κανόνες που θα συμφωνηθούν ενδεχομένως στο πλαίσιο του αναπτυξιακού προγράμματος της Ντόχα του ΠΟΕ.

5. Η κατανομή των όγκων των ποσοστώσεων μεταξύ των χωρών που έχουν συμφέρον κύριου ή σημαντικού προμηθευτή θα διέπεται από τις γενικές αρχές του άρθρου XIII της ΓΣΔΕ. Οι παραχωρήσεις που ενδέχεται να προκύψουν από την εφαρμογή των αρχών αυτών δεν θα είναι λιγότερο ευνοϊκές από τις διαπραγματευθείσες στο πλαίσιο της παρούσας συμφωνίας.

6. Τα δύο μέρη δεσμεύονται να εφαρμόσουν τις διατάξεις της παρούσας συμφωνίας το ταχύτερο δυνατό, σύμφωνα με τις εσωτερικές τους διαδικασίες.

7. Τη αιτήσει εκατέρου των μερών της παρούσας συμφωνίας, θα πραγματοποιούνται διαβουλεύσεις με αντικείμενο την εφαρμογή της παρούσας συμφωνίας.

Για την αντιπροσωπεία της Επιτροπής των Ευρωπαϊκών Κοινοτήτων | Για την αντιπροσωπεία της Βραζιλίας |

B. Συμφωνηθέντα πρακτικά μεταξύ της Ευρωπαϊκής Κοινότητας και του Βασιλείου της Ταϊλάνδης

Διαπραγματεύσεις δυνάμει του άρθρου XXVIII της ΓΣΔΕ του 1994 για την τροποποίηση των παραχωρήσεων που προβλέπονται για τα πουλερικά στον πίνακα CXL της ΕΚ που προσαρτάται στη ΓΣΔΕ του 1994.

Στο πλαίσιο των διαπραγματεύσεων μεταξύ της Ευρωπαϊκής Κοινότητας (στο εξής 'ΕΚ') και του Βασιλείου της Ταϊλάνδης (στο εξής 'Ταϊλάνδη') δυνάμει του άρθρου XXVIII της ΓΣΔΕ του 1994 για την τροποποίηση των παραχωρήσεων που προβλέπονται για τα πουλερικά στον πίνακα CXL της ΕΚ που προσαρτάται στη Γενική Συμφωνία Δασμών και Εμπορίου του 1994 (ΓΣΔΕ του 1994), οι αντιπροσωπείες της Επιτροπής των Ευρωπαϊκών Κοινοτήτων και της Ταϊλάνδης κατέληξαν στη συμφωνία που συνοψίζεται κατωτέρω.

Οι αντιπροσωπείες της Επιτροπής των Ευρωπαϊκών Κοινοτήτων και της Ταϊλάνδης θα υποβάλουν τη συμφωνία αυτή για έγκριση στις αντίστοιχες αρχές τους.

1. Παγιοποιημένοι δασμοί : ο παγιοποιημένος δασμός για τα προϊόντα που υπάγονται στους κωδικούς 0210 90 20 (νυν 0210 99 39) και 1602 32 19 ανέρχεται σε €1 300/τόνο και €1 024/τόνο αντιστοίχως.

2. Δασμολογικές ποσοστώσεις : η ΕΚ θα ανοίξει τις ακόλουθες ετήσιες δασμολογικές ποσοστώσεις:

α) για τα προϊόντα που υπάγονται στον κωδικό 0210 90 20 ("αλατισμένα"), ποσόστωση 264 245 τόνων, εκ των οποίων 92 610 τόνοι θα παραχωρηθούν στην Ταϊλάνδη. Εντός της ποσόστωσης θα εφαρμόζεται δασμολογικός συντελεστής 15,4% κατ'αξία·

β) για τα προϊόντα που υπάγονται στον κωδικό 1602 32 19 ("ψημένα"), ποσόστωση 250 953 τόνων, εκ των οποίων 160 033 τόνοι θα παραχωρηθούν στη Ταϊλάνδη. Εντός της ποσόστωσης θα εφαρμόζεται δασμολογικός συντελεστής 8% κατ'αξία.

3. Οι εισαγωγές στα πλαίσια των δασμολογικών ποσοστώσεων που αναφέρονται στην παράγραφο 2 θα πραγματοποιούνται βάσει των πιστοποιητικών καταγωγής που θα εκδίδουν, χωρίς διακρίσεις, οι αρμόδιες αρχές της Ταϊλάνδης.

4. Οι παραχωρήσεις που προβλέπονται στην παρούσα συμφωνία θα υπόκεινται στους κανόνες που θα συμφωνηθούν ενδεχομένως στο πλαίσιο του αναπτυξιακού προγράμματος της Ντόχα του ΠΟΕ.

5. Η κατανομή των όγκων των ποσοστώσεων μεταξύ των χωρών που έχουν συμφέρον κύριου ή σημαντικού προμηθευτή θα διέπεται από τις γενικές αρχές του άρθρου XIII της ΓΣΔΕ. Οι παραχωρήσεις που ενδέχεται να προκύψουν από την εφαρμογή των αρχών αυτών δεν θα είναι λιγότερο ευνοϊκές από τις διαπραγματευθείσες στο πλαίσιο της παρούσας συμφωνίας.

6. Τα δύο μέρη δεσμεύονται να εφαρμόσουν τις διατάξεις της παρούσας συμφωνίας το ταχύτερο δυνατό, σύμφωνα με τις εσωτερικές τους διαδικασίες.

7. Τη αιτήσει εκατέρου των μερών της παρούσας συμφωνίας, θα πραγματοποιούνται διαβουλεύσεις με αντικείμενο την εφαρμογή της παρούσας συμφωνίας.

Για την αντιπροσωπεία της Επιτροπής των Ευρωπαϊκών Κοινοτήτων | Για την αντιπροσωπεία της Ταϊλάνδης |

2007/0061 (ACC)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την εφαρμογή των συμφωνιών που συνήφθησαν από την Ευρωπαϊκή Κοινότητα μετά τη διεξαγωγή διαπραγματεύσεων δυνάμει του άρθρου XXVIII της ΓΣΔΕ του 1994, και για την τροποποίηση και συμπλήρωση του παραρτήματος I του κανονισμού (ΕΟΚ) αριθ. 2658/87 περί της δασμολογικής και στατιστικής ονοματολογίας και του κοινού δασμολογίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής[3],

Εκτιμώντας τα ακόλουθα:

(1) Ο κανονισμός (ΕΟΚ) αριθ. 2658/87 του Συμβουλίου[4] θέσπισε μια ονοματολογία των εμπορευμάτων, καλούμενη στο εξής "Συνδυασμένη Ονοματολογία", και καθόρισε τους συμβατικούς δασμούς του κοινού δασμολογίου.

(2) Με την απόφαση XX/XXX/EΚ σχετικά με τη σύναψη συμφωνιών μεταξύ της Ευρωπαϊκής Κοινότητας και της Ομοσπονδιακής Δημοκρατίας της Βραζιλίας και μεταξύ της Ευρωπαϊκής Κοινότητας και του Βασιλείου της Ταϊλάνδης, το Συμβούλιο ενέκρινε, εξ ονόματος της Κοινότητας, τις προαναφερόμενες συμφωνίες με σκοπό την περάτωση των διαπραγματεύσεων που άρχισαν δυνάμει του άρθρου XXVIII της ΓΣΔΕ του 1994,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το δεύτερο μέρος (πίνακας δασμών) του παραρτήματος Ι του κανονισμού (ΕΟΚ) αριθ. 2658/87 τροποποιείται ως προς τους δασμούς σύμφωνα με το παράρτημα του παρόντος κανονισμού.

Άρθρο 2

Το παράρτημα 7, τμήμα ΙΙΙ, μέρος 3 του κανονισμού (EΟΚ) αριθ. 2658/87 (ποσοστώσεις του ΠΟΕ που πρόκειται να ανοιχθούν από τις αρμόδιες κοινοτικές αρχές) τροποποιείται ως προς τις δασμολογικές ποσοστώσεις, και συμπληρώνεται ως προς τις ποσότητες και τους δασμούς, σύμφωνα με το παράρτημα του παρόντος κανονισμού.

Άρθρο 3

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Με την επιφύλαξη των κανόνων ερμηνείας της συνδυασμένης ονοματολογίας, το κείμενο περιγραφής των προϊόντων πρέπει να θεωρείται ότι έχει μόνον ενδεικτική αξία, δεδομένου ότι οι παραχωρήσεις καθορίζονται από το παρόν παράρτημα βάσει των κωδικών ΣΟ που ισχύουν κατά τον χρόνο θέσπισης του παρόντος κανονισμού.

Μέρος Δεύτερο Πίνακας δασμών |

Κωδικός ΣΟ | Περιγραφή | Δασμός |

0210 99 39 | Αλατισμένα κρέατα πουλερικών | 1 300 €/τόνο |

1602 31 | Παρασκευάσματα κρέατος γαλοπούλας | 1 024 €/τόνο |

1602 32 19 | Ψημένο κρέας κοτόπουλου | 1 024 €/τόνο |

Μέρος Τρίτο Παραρτήματα δασμολογίου |

Κωδικός ΣΟ | Περιγραφή | Δασμός |

0210 99 39 | Αλατισμένα κρέατα πουλερικών | Άνοιγμα δασμολογικής ποσόστωσης 264 245 τόνων, εκ των οποίων 170 807 τόνοι παραχωρούνται στη Βραζιλία και 92 610 τόνοι στην Ταϊλάνδη, με συντελεστή 15,4% για τη δασμολογική ποσόστωση |

1602 31 | Παρασκευάσματα κρέατος γαλοπούλας | Άνοιγμα δασμολογικής ποσόστωσης 103 896 τόνων, εκ των οποίων 92 300 τόνοι παραχωρούνται στη Βραζιλία, με συντελεστή 8,5% για τη δασμολογική ποσόστωση |

1602 32 19 | Ψημένο κρέας κοτόπουλου | Άνοιγμα δασμολογικής ποσόστωσης 250 953 τόνων, εκ των οποίων 79 477 τόνοι παραχωρούνται στη Βραζιλία και 160 033 τόνοι στην Ταϊλάνδη, με συντελεστή 8,0% για τη δασμολογική ποσόστωση |

Η ακριβής δασμολογική περιγραφή της ΕΚ των 25 εφαρμόζεται σε όλες τις ανωτέρω δασμολογικές κλάσεις και ποσοστώσεις.

ΔΗΜΟΣΙΟΝΟΜΙΚΟ ΔΕΛΤΙΟ |

1. | ΚΟΝΔΥΛΙ: Κεφάλαιο 10 – Γεωργικοί δασμοί | ΠΙΣΤΩΣΕΙΣ: 1 486,7 εκατ. ευρώ |

2. | ΤΙΤΛΟΣ: – Απόφαση του Συμβουλίου σχετικά με τη σύναψη συμφωνιών υπό μορφή συμφωνηθέντων πρακτικών μεταξύ της Ευρωπαϊκής Κοινότητας και της Ομοσπονδιακής Δημοκρατίας της Βραζιλίας και μεταξύ της Ευρωπαϊκής Κοινότητας και του Βασιλείου της Ταϊλάνδης για την τροποποίηση των παραχωρήσεων όσον αφορά τα κρέατα πουλερικών, δυνάμει του άρθρου XXVIII της Γενικής Συμφωνίας Δασμών και Εμπορίου του 1994 (ΓΣΔΕ του 1994) και – Κανονισμός του Συμβουλίου για την εφαρμογή των συμφωνιών που συνήφθησαν από την Ευρωπαϊκή Κοινότητα μετά τη διεξαγωγή διαπραγματεύσεων δυνάμει του άρθρου XXVIII της ΓΣΔΕ του 1994, και για την τροποποίηση και συμπλήρωση του παραρτήματος I του κανονισμού (ΕΟΚ) αριθ. 2658/87 περί της δασμολογικής και στατιστικής ονοματολογίας και του κοινού δασμολογίου. |

3. | ΝΟΜΙΚΗ ΒΑΣΗ: Άρθρο 133 της συνθήκης ΕΚ και άρθρο 300 παράγραφος 2 πρώτο εδάφιο πρώτη φράση |

4. | ΣΤΟΧΟΙ: – έγκριση της σύναψης των συμφωνιών μεταξύ της ΕΚ και της Ομοσπονδιακής Δημοκρατίας της Βραζιλίας και μεταξύ της ΕΚ και του Βασιλείου της Ταϊλάνδης για την τροποποίηση των παραχωρήσεων όσον αφορά τις εισαγωγές κρεάτων πουλερικών και – τροποποίηση και συμπλήρωση του παραρτήματος I του κανονισμού (ΕΟΚ) αριθ. 2658/87 περί της δασμολογικής και στατιστικής ονοματολογίας και του κοινού δασμολογίου, μετά την έγκριση της σύναψης των συμφωνιών μεταξύ της ΕΚ και της Βραζιλίας και μεταξύ της ΕΚ και της Ταϊλάνδης. |

5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ | ΠΕΡΙΟΔΟΣ 12 MΗΝΩΝ (εκατ. ευρώ) | ΤΡΕΧΟΝ ΟΙΚΟΝΟΜΙΚΟ ΕΤΟΣ 2007 και ΕΠΟΜΕΝΑ ΕΤΗ (εκατ. ευρώ) |

5.0 | ΔΑΠΑΝΕΣ – ΠΟΥ ΒΑΡΥΝΟΥΝ ΤΟΝ ΠΡΟΫΠΟΛΟΓΙΣΜΟ ΤΩΝ ΕΚ (ΕΠΙΣΤΡΟΦΕΣ/ΠΑΡΕΜΒΑΣΕΙΣ) – ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ – ΑΛΛΕΣ | – | – |

5.1 | ΕΣΟΔΑ – ΙΔΙΟΙ ΠΟΡΟΙ ΤΩΝ ΕΚ (ΕΙΣΦΟΡΕΣ / ΔΑΣΜΟΙ) – ΣΤΟ ΕΘΝΙΚΟ ΕΠΙΠΕΔΟ | –92,5 | –92,5 |

2008 | 2009 | 2010 | 2011 |

5.0.1 | ΠΡΟΒΛΕΨΕΙΣ ΔΑΠΑΝΩΝ | – | – | – | – |

5.1.1 | ΠΡΟΒΛΕΨΕΙΣ ΕΣΟΔΩΝ | –92,5 | –92,5 | –92,5 | –92,5 |

5.2 | ΤΡΟΠΟΣ ΥΠΟΛΟΓΙΣΜΟΥ: – |

6.0 | ΕΙΝΑΙ ΔΥΝΑΤΗ Η ΧΡΗΜΑΤΟΔΟΤΗΣΗ ΤΟΥ ΕΡΓΟΥ ΑΠΟ ΠΙΣΤΩΣΕΙΣ ΕΓΓΕΓΡΑΜΜΕΝΕΣ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ; | ΝΑΙ ΟΧΙ |

6.1 | ΕΙΝΑΙ ΔΥΝΑΤΗ Η ΧΡΗΜΑΤΟΔΟΤΗΣΗ ΤΟΥ ΕΡΓΟΥ ΜΕ ΜΕΤΑΦΟΡΑ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ; | ΝΑΙ ΟΧΙ |

6.2 | ΘΑ ΧΡΕΙΑΣΤΕΙ ΣΥΜΠΛΗΡΩΜΑΤΙΚΟΣ ΠΡΟΫΠΟΛΟΓΙΣΜΟΣ; | ΝΑΙ ΟΧΙ |

6.3 | ΘΑ ΧΡΕΙΑΣΤΕΙ ΝΑ ΕΓΓΡΑΦΟΥΝ ΠΙΣΤΩΣΕΙΣ ΣΕ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ; | ΝΑΙ ΟΧΙ |

ΠΑΡΑΤΗΡΗΣΕΙΣ: (1) Δεδομένου ότι οι δασμοί εκτός ποσόστωσης θα είναι απαγορευτικοί, αναμένεται ότι θα εισαχθούν μόνο οι ποσότητες ποσόστωσης. Όσον αφορά τα έσοδα, εκτιμάται ότι το μέτρο θα επιφέρει απώλεια καθαρού ποσού –92,5 εκατ. ευρώ περίπου. |

[1] ΕΕ C … της …, σ. ….

[2] Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης .

[3] ΕΕ C … της …, σ. ….

[4] EE L 256 της 7.9.1987, σ. 1.